Tidenes bunnmåling for Ap: 10 prosent i Kristiansand
KRISTIANSAND (VG) Tro er viktig på Sørlandet. Og et Ap på ti prosent er nesten ikke til å tro, mener Thore Gaard Olaussen i Respons analyse om sin egen partimåling i Kristiansand fem dager før valget. – Men jeg må jo tro på en måling som jeg selv har laget, legger Olaussen til. Målingen, som er gjort av Respons Analyse for VG og Fædrelandsvennen, viser definitivt at Arbeiderpartiet - som har hatt ordføreren i Kristiansand i denne valgperioden, er i nærmest fritt fall.  Ved siste kommunevalg i 2019  kapret partiet 18 prosent av stemmene. Og i stortingsvalget 2021 - steg den røde Ap-søylen til 22,5 prosent. Mangeårig ordfører, Jan Oddvar Skisland (Ap) er nærmest målløs:  – Dette var overraskende lavt. Jeg kan ikke huske at vi har vært målt så lavt i Kristiansand, sier Skisland med lav stemme.  Den avtroppende ordføreren vil ikke si mer. Han overlater til Aps nye ordførerkandidat Kenneth Mørk å komme med ytterligere kommentarer. Mørk ser heller ikke lyst på ti-tallet. – Ti prosent!? Det er et voldsomt tall. Det må jeg kunne betegne som krise, innleder Mørk. – Årsaker til krisen? – Det er så mye. Vi skal være forsiktig med å peke på alle andre. Vi har hatt en turbulent periode i Kristiansand-politikken. Høyre har lyktes i omtale styringen av byen som et kaos, sier Kenneth Mørk. – Det har vel vært kaotisk? – Til tider har det vært kaotisk. Men det har ikke vært fire år med kaos. Når vi sitter med ordføreren - får vi gjerne ansvaret selv for ting vi ikke rår over, svarer Mørk. Kaotiske tilstander Han sikter til at bystyret i byen har fungert uten noen klar flertallsblokk. Det skjedde etter at protestpartiet Norgesdemokratene og Vidar Kleppe marsjerte inn i bystyret - og senere sprakk etter 13 prosents oppslutning i 2019. De får stusslige 0.3 prosent oppslutning på denne målingen.  Mørk peker også på kommunesammenslåingen med Søgne og Songdalen - som mange har pekt på som ulykksalig for Ap. I tillegg tror Mørk heller ikke skandalene rundt habilitets-sakene til flere statsråder har virket særlig positivt inn på Aps oppslutning. Thore Gaard Olaussen i Respons Analyse mener partimålingen fra sørlandsbyen peker seg ut på flere måter. – Dette var voldsomme greier. Kan ikke huske at Ap i Kristiansand har blitt målt så lavt. Det er også nytt i forhold til tidligere målinger at partier som Kleppe-lista, Pensjonistpartiet, Industri og næringspartiet samt Venstre, MDG, og SV oppnår 4 til 7 prosents oppslutning i målingen, sier Olaussen. Han mener målingen viser prov på at Kristiansand er «fragmenteringens høyborg». – Det er en veldig oppsplittet partiflora. Det har betydning for oppslutningen blant de tradisjonelt to store partiene Ap og Høyre. Høyre må jo også tåle en tilbakegang i denne målingen, minner partimåler Olaussen om. I kampen om å få ordføreren og flertallsblokken - ligger den blå siden best an. Høyre, KrF, Frp, Venstre får 29 av 57 mandater - med Pensjonistpartiet og Kleppelisten som mulige støttepartier med til sammen 7 mandater.  Vidar Kleppe ble i denne valgperioden ekskludert fra Norgesdemokratene, som han selv startet. Han er fornøyd med å se fem-tallet for Kleppelista på VGs siste måling. – Vi samlet inn 1100 underskrifter i mars, og er godt i gang. 5 prosent er veldig gledelig, sier Kleppe til VG. Han fyller 60 år 16. september - og satser på at valget fem dager før gir Kleppelista et enda større oppsving på selve valgdagen. – Blir det mer kaos med deg i bystyret? – De fleste har tatt lærdom av denne siste perioden. Også jeg, erkjenner Kleppe. KrFs ordførerkandidat Charlotte Beckmann Finnestad, synes det er stas å være større enn Ap. – Ja, det er det. Vi er et godt lag. Men dette er jo tross alt bare en måling, sier hun. Listetoppen mener 11 prosent er «kjempeflott for oss i KrF». –  Vi tar med oss alle gode målinger inn i valgkampinnspurten. Vi er partiet som jobber med utenforskap, sier Beckmann Finnestad til VG.
En ny meningsmåling utført av Respons analyse viser at Arbeiderpartiet (Ap) i Kristiansand er i dramatisk fall før kommende valg, med 10 prosents oppslutning.  Ved sist kommunevalg i 2019 fikk de 18 prosent av stemmene, mens under stortingsvalget i 2021 fikk de 22,5 prosent av stemmene. Ordfører Jan Oddvar Skisland (Ap) uttrykker overraskelse og skuffelse ved det lave tallet. Ap's nye ordførerkandidat, Kenneth Mørk, kaller situasjonen en krise. Mørk forklarer den rekordlave oppslutningen med blant annet en turbulent periode i styringen av byen. Thore Gaard Olaussen i Respons analyse framhever målingens avsløring av en oppsplittet «partiflora» i Kristiansand, hvor tradisjonelt store partier som Ap og Høyre opplever redusert oppslutning. De borgerlige partiene står sterkest i kampen om flertallet og ordføreren, ifølge målingen.